Od ukupnog broja nezaposlenih na burzi rada, njih 18 posto, dakle oko 50 tisuća, steklo je kvalifikacije iz neke turističke djelatnosti, ali hotelijerima i dalje nedostaje oko 30 tisuća radnika da bi izdržali sezonu, čulo se jučer na okruglom stolu "Ljudski kapital u hotelskoj industriji", koji je u dvorani Opera hotela Westin organizirala Udruga poslodavaca u hotelijerstvu.

Kao i obično, najviše nedostaje pomoćnog osoblja - kuhara, konobara, sobarica, pa čak i djelatnika u animaciji, ali nezaposleni često radije ostaju na Zavodu jer im se zbog sezonskog posla od nekoliko mjeseci često ne isplati gubiti stalnu naknadu.

- Problem nedostatka radnika signaliziran je već u travnju i mi smo se na vrijeme okupili kako bismo osigurali ovu sezonu, iako ona još nije riješena i zapravo je tek u povojima. Bitno je napomenuti da Hrvatska ima nezaposlenih osoba turističke struke, ali da moramo pronaći najbolji način kako ih mobilizirati da se uključe u proces rada - rekla je Božica Lapić, pomoćnica ministra turizma Antona Klimana, koji je, usprkos najavi dolaska, ipak morao propustiti ovaj okrugli stol.

Isplanirati na vrijeme

Poslodavci hotelijeri na njemu su se okupili s predstavnicima Ministarstva turizma, Ministarstva rada te HZZ-a kako bi na vrijeme isplanirali zapošljavanje za turističku sezonu 2017. godine, posebno s obzirom na to da su ovu malo "zapustili", što je rezultiralo manjkom radne snage.

- Ipak, Hrvatski zavod za zapošljavanje uključio se u ovu priču pilot-projektom pomoći u traženju sezonskih radnika, a na Zavodu je određena i stručna osoba koja služi kao kontakt prema ključnim poslodavcima u hotelijerstvu. Osigurana su sredstva za prekvalifikaciju i brza osposobljavanja, posebno za kuhare i konobare, kako bi ih u sljedećoj sezoni bilo dovoljno - rekao je pomoćnik ministrice rada Mario Bebić.

Dizajniranje mjere

Udruga poslodavaca u hotelijerstvu i njezin predsjednik Ivan Sabljić predložili su da se sustavu pomogne kroz točno određene mjere kao što su ukidanje poreznih opterećenja na smještaj i prehranu radnika, suradnja sa zavodima na prostoru bivše Jugoslavije, uvođenje dualnog obrazovanja, ali i kvote za strane radnike, što predstavnik Ministarstva rada Mario Bebić i nije baš najbolje primio.

On je hotelijerima napomenuo da kod stranih radnika treba biti oprezan zbog mogućnosti zloporabe, a oni su mu odgovorili kako bi te zloporabe trebale nadgledati inspekcijske službe - baš kao što vrebaju i nad turističkim djelatnicima.